Miljoene wil in onderwysdepartement werk(Argieffoto: Verskaf) Derduisende jong mense het Vrydag aansoek gedoen om onder meer onderwysassistente te word nadat die departement van onderwys die tweede fase aansoeke vir sy indiensnemingsprogram vandeesweek oopgestel het. Luidens die departement se verklaring het meer as 1,7 miljoen werklose mense tussen die ouderdom van 18 en 35 jaar oud Vrydag vir dié poste aansoek gedoen. Nagenoeg 700 000 mense het reeds die vorige dag hul aansoeke aan die departement gestuur. Slegs sowat 10% van dié desperate werksoekers sal egter deur die departement in diens geneem word. Die sperdatum is boonop nou verleng en aansoeke sluit Sondag 10 Oktober om middernag. Die basiese onderwys- indiensnemingsprogram is verlede jaar as deel van die presidensiële indiensnemingstimulus van stapel gestuur om werkloosheid wat weens die Covid-19-pandemie opgejaag is, teë te werk. Byna 300 000 mense is reeds tussen Desember verlede jaar en April vanjaar in ŉ onderwysassistent- of algemene skoolassistentpos geplaas. Fase twee van die program beoog om sowat 192 000 jong mense as onderwysassistente aan te stel en 95 000 as basiese skoolassistente. Dié kandidate sal vir vyf maande in skole geplaas word waar hulle die geleentheid het om opleiding in verskillende vaardighede te ontvang, wat hulle sal toerus vir toekomstige werkgeleenthede. Fase twee se kandidate sal van 1 November geplaas word. Om vir die onderwysassistentposte te kwalifiseer moet die betrokkenes slegs Engels in matriek geslaag het, hoewel ŉ NQF-vlak 4- 6- en 7-kwalifikasiesertifikaat voordelig is. Om in ŉ algemene skoolassistentpos geplaas te word, is ŉ matrieksertifikaat nie ŉ vereiste nie. “Die tweede fase van hierdie program sal grootliks fokus om die werkloosheidsyfer te verminder,” lui die departement se verklaring. “Data wat deur die loop van die inisiatief ingesamel is, wys daarop dat meeste werklose jong mense reeds afgestudeer is, maar nie oor die nodige ervaring beskik om op die duur aangestel te word nie.” Die departement moes intussen skarrel om die webwerf waarop mense aansoek kan doen aan die gang te hou, aangesien hoë volumes aansoeke dit soms buite werking gelaat het. Die departement het nietemin die applikante bedank vir hul entoesiasme om ŉ verskil in die onderwyssektor te maak.